tartuNLP/wikipedia-smugri-20251201 huggingface dataset:
Eden’s Crush

Eden’s Crush oli yhdysvaltalainen vuonna 2001 perustettu pop-yhtye. Yhtye nousi julkisuuteen voitettuaan Yhdysvalloissa "Popstars" -kilpailun. Eden's Crushin ensimmäinen single "Get Over Yourself", pääsi Canadian Singles Chart Hot 100 -listalla 10 parhaimman singlen joukkoon. Albumi "Popstars" pääsi Billboardin listalla kuudenneksi parhaimmaksi uudeksi albumiksi. Yhtyeen piti siirtyä Atlantic Recordsin tehtäviin, mutta yhtyeen jäsenet päättivätkin erota ja jatkaa itsenäisesti eteenpäin. Suunniteltu espanjankielinen versio heidän debyyttialbumistaan jäi julkaisematta.
Diskografia.
"Popstars" (toukokuu 2001)
"Get Over Yourself" (maaliskuu 2001)
Yhtyeen jäsenet nykyään.
Eden's Crushin jäsenet ovat hajoamisensakin jälkeen jatkaneet esiintymistään, ilman toisiaan. 
Hän on julkaissut yhden soolo-albumin nimeltään Killer Love. Hänen oli tarkoitus julkaista albumi nimeltään Her Name Is Nicole mutta albumia ei koskaan julkaistu.
Alppihiihdon maailmanmestaruuskilpailut 2007

Alppihiihdon maailmanmestaruuskilpailut 2007 järjestettiin Ruotsin Åressa 3.–18. helmikuuta 2007. Myös Norjan Lillehammer ja Ranskan Val d'Isère olivat halukkaita järjestämään kilpailut. Kilpailut on järjestetty Åressa kerran aiemminkin, vuonna 1954.
Kilpailut tuottivat kisajärjestäjille voittoa noin 35 miljoonaa Ruotsin kruunua (noin 3,8 miljoonaa euroa).
Osanottajamaat.
Kilpailuihin osallistui 60 maata (joukkueen koko on ilmoitettu suluissa)
Cañar

 
Cañar on yksi Ecuadorin maakunnista. Sen pinta-ala on noin 3 910 neliökilometriä ja asukkaita siellä on noin 225 000 (2010). Maakunta on nimetty alueella asustavan alkuperäisväestön mukaan ja sen pääkaupunki on nimeltään Azogues. 
Maantiede ja sijainti.
Cañar sijaitsee Andeilla Ecuadorin keskiosassa. Sen naapuriprovinssit ovat pohjoisessa Chimborazo, idässä Morona Santiago, etelässä Azuay ja lännessä Guayas. 
Provinssin tärkein nähtävyys on Ingapircan rauniokaupunki, joka on Ecuadorin merkittävin arkeologinen esikolumbiaaninen löytö. 
Kantonit.
Provinssi jakautuu seitsemään kantoniin (pääkaupungit ovat kaikki samannimisiä):
Iosif Grigulevitš

Iosif Romualdovitš Grigulevitš (, 5. toukokuuta 1913 – 2. kesäkuuta 1988) oli neuvostoliittolainen vakooja 1930- ja 1940-luvuilla. 
Hän murhasi Josif Stalinin vastustajia, anarkisteja ja trotskilaisia.
Elämä.
Iosif Grigulevitš syntyi kriminjuutalaiseen karaiimiperheeseen Vilnassa. Hänen perheensä muutti Argentiinaan, kun Grigulevitš oli pieni poika. Hän opiskeli jonkin aikaa Euroopassa.
Jotkin lähteet väittävät, että vain Grigulevitšin isä olisi muuttanut Argentiinaan ja äiti poikineen olisi jäänyt Puolaan, jossa tämä olisi liittynyt kommunistiseen puolueeseen ja saapunut Argentiinaan vasta vuonna 1934. Grigulevitš opiskeli vuonna 1933 Sorbonnen yliopistossa, kunnes pestautui Neuvostoliiton salaisen poliisin NKVD:n palvelukseen. Hän osasi kieliä, muun muassa jiddišiä, espanjaa, englantia, ranskaa ja venäjää, joten NKVD saattoi käyttää häntä eri tehtävissä.
Iosif Grigulevitš lähetettiin 1930-luvulla Espanjaan, jossa hän toimi marxilaisten joukossa ja auttoi Espanjan sisällissodassa tasavaltalaisia. Hän käytti salanimiä Maks ja Felipe. Vuonna 1938 hän sai siirron Moskovaan ja tammikuussa vuonna 1940 Meksikoon, jossa hänen piti murhata Stalinin pahin vastustaja Lev Trotski, mutta salanimellä "Juzek" esiintynyt Grigulevitš epäonnistui. Meksikosta hän muutti Argentiinaan ja asui siellä koko toisen maailmansodan ajan ja organisoi saksanvastaisia sabotaasitoimia. Hän nai meksikolaissyntyisen neuvostovakoojan Laura Arayo Aguarin.
Vuonna 1949 Grigulevitš sai siirron Roomaan väärällä Costa Rican passilla nimellä "Teodoro B. Castro", joka oli kuulemma kuuluisan costaricalaisen liikemiehen poika. Vuonna 1951 hänestä tuli Costa Rican suurlähettiläs Italiaan ja Jugoslaviaan. Grigulevitš oli Costa Rican YK:n delegaation jäsen. Salaa hän sai Neuvostoliiton kansalaisuuden ja NKP:n jäsenyyden.
Vuonna 1953 Grigulevitš määrättiin salamurhaamaan Jugoslavian johtaja Josip Broz Tito. Grigulevitš tapasi Titoa useaan otteeseen, mutta Stalinin kuolema maaliskuussa 1953 keskeytti salamurhasuunnitelmat ja Grigulevitš lopulta kutsuttiin takaisin Moskovaan, mikä merkitsi hänen uransa loppua Neuvostoliiton salaisena edustajana. Costa Rican suurlähettilään äkillinen katoaminen synnytti Roomassa huhuja mafian sekaantumisesta diplomaattisiin piireihin. 
Iosif Grigulevitš kuoli vuonna 1988. Hänen NKVD-jäsenyytensä tuli esille vasta, kun Neuvostoliitto hajosi ja kun niin kutsuttu Mitrohinin arkisto tuli 1990-luvun puolivälissä lännessä julkiseksi.
Touch Too Much

”Touch Too Much” on australialaisen hard rock -yhtye AC/DC:n kappale vuodelta 1979. Se julkaistiin yhtyeen "Highway to Hell" -albumilla. Singlenä se julkaistiin vuonna 1980. Kappale on viimeinen singlejulkaisu, joka julkaistiin Bon Scottin olessa laulajana. Hän kuoli 19. helmikuuta 1980 alkoholimyrkytykseen.
AC/DC esitti kappaleen "Top of the Pops" -listaohjelmassa 7. helmikuuta 1980. Tämä oli Bon Scottin viimeinen esiintyminen yhtyeen riveissä.
Kappaleen varhainen versio löytyy yhtyeen albumilta "Volts", joka julkaistiin "Bonfire"-boksin mukana vuonna 1997.
Kappaleen ovat tehneet Angus Young, Malcolm Young ja Bon Scott.
Alyson Michalka

Alyson Renae ”Aly” Michalka (s. 25. maaliskuuta 1989 Torrance, Kalifornia) on yhdysvaltalainen näyttelijä ja laulaja. Kenties parhaiten Michalka tunnetaan Keely Teslow’n roolista televisiosarjassa "Poika tulevaisuudesta" ja Taylor Callumina "Cow Belles" -elokuvassa. Hän muodostaa sisarensa Amanda Michalkan kanssa tyttöduon Aly &amp; AJ. Heinäkuussa 2009 duo vaihtoi nimekseen 78violet. Michalka on näytellyt myös esimerkiksi televisiosarjoissa "Hellcats", "Miehen puolikkaat" ja "iZombie".
Elämäkerta.
Michalka syntyi Torrancessa, Kaliforniassa vuonna 1989. Hänen vanhempansa ovat Mark ja Carrie Michalka. Alyson ja hänen kaksi vuotta nuorempi siskonsa Amanda kasvoivat Seattlessa, Washingtonissa. Michalka on soittanut pianoa viisivuotiaasta lähtien ja aloitti kitaransoiton 13-vuotiaana. Näyttelemisen hän aloitti viiden vuoden ikäisenä kirkkonäytelmissä. Hän asuu nykyään perheensä kanssa Los Angelesissa.
Vuonna 2015 Michalka meni Italiassa naimisiin tuottaja Stephen Ringerin kanssa.
Ura.
Michalkan ensimmäinen rooli oli Keely Teslow Disney Channelin televisiosarjassa "Poika tulevaisuudesta". Vuonna 2005 hän esiintyi elokuvassa "Now You See It...", jossa hän esitti Allyson Milleriä. Seuraavana vuonna ilmestyi Michalkan sisarusten tähdittämä elokuva "Cow Belles".
Alyson Michalka ja hänen sisarensa Amanda ovat perustaneet duon "Aly &amp; AJ", joka julkaisi ensimmäisen albuminsa "Into the Rush" vuonna 2005 Hollywood Recordsin tuottamana. Aly &amp; AJ on julkaissut singlejä soundtrackeille ja kokoelmalevyille ja esiintynyt konserttitaltioinneissa.
Walter Matthau

Walter John Matthau (/'mæθaʊ/, alkujaan "Walter John Matthow"; 1. lokakuuta 1920 New York Yhdysvallat – 1. heinäkuuta 2000 Santa Monica, Yhdysvallat) oli yhdysvaltalainen näyttelijä. Hän teki ystävänsä Jack Lemmonin kanssa useita elokuvia, kuten "Onnenonkijat", "Parittomat kaverukset", "Etusivu uusiks’", "Äksyt vanhat herrat" ja "Äksymmät vanhat herrat" sekä Lemmonin ainoan ohjaustyön "Elämän parhaat vuodet". "Onnenonkijoista" Matthau sai Oscar-palkinnon. Lisäksi hän esitti Yrjö Karjusta elokuvassa "Ville Vallaton".
Matthow syntyi New York Cityssä Lower East Sidessa. Hänen äitinsä oli Rose Berolsky oli liettuanjuutalainen, joka työskenteli makeiskaupassa, ja hänen isänsä Milton Matthow oli ukrainanjuutalainen sähkömies, joka oli kotoisin Kiovasta Ukrainasta . Perheen alkuperäinen nimi oli Matušanskajaski.
Matthau sai 1970-luvulla sydänkohtauksen, jolloin hän lopetti ketjutupakoinnin ja alkoi kävellä viisi mailia päivässä. Hän kuoli sydänkohtaukseen sairaalassa Santa Monicassa 79-vuotiaana 1. heinäkuuta 2000.
Yalla ya Nasrallah

Yalla ya Nasrallah () on israelilainen poplaulu, jonka on tehnyt Frishman and the Pioneers -yhtye Israelin ja Libanonin välisen sodan aikana 2006. Sen sanoitukset on suunnattu Hizbollahia (erityisesti sen johtomiestä Hassan Nasrallah’ta), Irania ja Syyriaa vastaan. Laulusta tehdyssä amatöörimäisessä musiikkivideossa on pätkiä Israelin armeijan harjoituksista.
Alekto

Alekto (), leppymätön, on kreikkalaisessa mytologiassa yksi kolmesta erinyksestä eli kostottaresta. Hesiodoksen mukaan hän on saanut alkunsa veritipoista, jotka syntyivät Kronoksen kuohitessa sirpillä isänsä Uranoksen. Hänen sisarensa ovat Megaira ja Teisifone.
Alekton tehtävänä oli rangaista moraalirikkomuksista, kuten vihasta, toisia ihmisiä kohtaan. Hänet mainitaan Vergiliuksen teoksessa "Aeneis" ja Danten "Jumalaisessa näytelmässä".
Konversio

Konversio tai konvertointi ("conversion, to convert") on jonkin sisällön tai tiedon muuttamista toiseen käyttötarkoitukseen tai toiseen tekniseen ympäristöön kelpaavaan muotoon. Esimerkiksi multimediassa videon (avi → mpg) tai audion (wma → mp3) voi konvertoida toiseen formaattiin.
Tietotekniikassa konvertointia tehdään yleensä siksi, että materiaalia saadaan katseltua tai toistettua jollain tietyllä laitteella, joka ei tue tiedon alkuperäistä muotoa (kuten mp3-soittimet, DVD-soittimet ja matkapuhelimet). Konvertoinnin yhteydessä tietoa voidaan myös muokata, esimerkiksi lisätä tekstiä videoon tai normalisoida audioraita.
Myös dokumetteja joissa on tekstiä konvertoidaan tiedostomuodosta toiseen, esimerkiksi asiakirjoja pdf -tiedostoiksi.
Konversio voi myös tarkoittaa internet-sivulle (useimmiten verkkokaupalle) asetettavia myynti- tai välitavoitteita, joka voi johtaa halun syntymiseen, josta päästään haluttuun toimintoon eli konversioon. Konversio voi olla siis esimerkiksi lomakkeen täyttäminen, tuotteen lisääminen ostoskoriin tai ostaminen. Internet-sivulla konversioiden määrän lisäämisestä käytetään termiä konversio-optimointi.
Aleksandr N. Abramov

Aleksandr Nikititš Abramov (; 1905–1973) oli neuvostoliittolainen diplomaatti. Hän toimi maansa ulkoministeriössä sekä lähettiläänä Suomessa vuosina 1946–1948, suurlähettiläänä Ruotsissa vuoteen 1953 ja sen jälkeen lähettiläänä ja suurlähettiläänä Israelissa. Alun perin Abramov oli leningradilainen historioitsija, joka tunsi hyvin Suomen asiat. Sivistyneisyytensä ja sosiaalisuutensa ansiosta hänen onnistui lyhyenä toimikautenaan luoda tiiviit suhteet moniin suomalaisiin. Abramovin toiminta oli huomattavaa tunnusteluissa, jotka hänen seuraajansa aikana johtivat YYA-sopimuksen syntymiseen.
Monastir

Monastir () on kaupunki Tunisiassa 20 kilometriä Soussesta etelään. Vuoden 2014 laskennassa siellä oli 93 000 asukasta, arvio vuodelle 2022 oli 106 000. 
Monastir sijaitsee pienen niemimaan kärjessä Välimeren rannalla. Se on saanut luostariin viittaavan nimensä vuonna 180 rakennetusta luostari-linnoituksesta. Siellä on myös useita vanhoja moskeijoita sekä yksi uusi, presidentti Habib Bourguiban kunniaksi nimetty moskeija.
Perinteisesti kalastuksesta elantonsa saanut kaupunki on nykyään merkittävä turistikeskus. Monastir on Monastirin kuvernoraatin pääkaupunki.
Monastirissä sijaitsee Habib Bourguiban lentoasema.
Monastirin yliopisto on perustettu vuonna 2004.
Crazy Little Thing Called Love

Crazy Little Thing Called Love on rock-yhtye Queenin single albumilta "The Game". Kappale on myös ainoa, jossa kappaleen säveltänyt, Queenin edesmennyt laulaja Freddie Mercury soittaa kitaraa. Kappale tehtiin Elvis Presleyn muistolle, jonka huomaa kappaleen sävellyksestä, sanoista ja laulutyylistä. 
Freddie Mercury on useiden lähteiden mukaan säveltänyt kappaleen muutamassa minuutissa makoillessaan kylpyammeessa hotellissa. Hän soittaa myös kappaleessa akustista kitaraa.
Fedot Tumusov

Fedot Semjonovitš Tumusov (Федот Семёнович Тумусов; s. 30. kesäkuuta 1955 Edjugjaissa, Üöhee Bülüün rajonissa Jakuuttien ASNT:ssa) on sahalainen poliitikko. Hän on toiminut kansanedustajana Sahan parlamentissa, Il Tumenissa, vuodesta 2002 lähtien.
Tumusov on opiskellut Novosibirskin Rakennusinstituutissa. Vuosina 1989–1992 hän jatko-opiskeli NKP:n (myöhemmin Venäjän valtionhallinnon akatemian) keskuskomitean alaisessa yhteiskuntatieteellisessä akatemiassa. Tumusov on taloustieteiden tohtori ja kansainvälisen investointi- ja rakennustalous akatemian jäsen. 
Tumusov aloitti työskentelyn talousinsinöörinä Etelä-Sahassa sijaitsevassa Nerjungrin kaupungissa sijaitsevassa Promstoin trustissa vuonna 1979. Vuonna 1984 hän siirtyi JakutAgroProsStoin järjestön liikkuvan mekaniikan osaston johtajaksi. Vuosina 1987–1989 hän työskenteli opettajana Jakutian puolueen alueellisen komitean rakennusosastolla. Vuosina 1991–1993 hän toimi Sahan tasavallan korkeimman neuvoston kauppasuhteita ja kaupankäyntiä suunnittelevan komitean puheenjohtajana. Vuosina 1993–2003 hän toimi SAPI-rahaston (talous ja teollisuusryhmä) johtajana.
Tumusov oli ehdolla Sahan presidentiksi tammikuussa 2002 pidetyissä vaaleissa. Hän tuli toiseksi 34,6 prosentin äänisaaliilla, Vjatšeslav Štyrovin tullessa valituksi 59,2 prosentin äänisaaliilla.
Stora Sjöfallet

Stora Sjöfallet on osa kolmen kansallispuiston muodostamaa yhtenäistä aluetta Pohjois-Ruotsissa. Stora Sjöfalletin pinta-ala on 127 800 ha (1 278 km²). Kansallispuisto on perustettu vuonna 1909. Se kuuluu Euroopan unionin Natura 2000 -ohjelmaan. 
Se on pohjoisin osa neljän kansallispuiston kokonaisuutta, jota yhteensä nimitetään Laponiaksi. Stora Sjöfallet rajoittuu eteläiseltä puolelta Sarekin kansallispuistoon, mutta sillä on lännessä myös vähän yhteistä rajaa Padjelantan kansallispuiston kanssa.
Kansallispuistoon kuuluvat lähimmät vuoret Stora Lule -joen vesistöön kuuluvan Akkajauren ympärillä. Järvi on padottu ja paikalla tuotetaan myös tuulivoimaa. Padon yli kulkee hyvä kävelyreitti, jonka eteläpuolella jatkuvat kävelyreitit syvemmälle kansallispuistoalueelle. Korkein huippu Stora Sjöfalletin alueella on Akka (2 016 m), jota on myös kutsuttu "Lapin tyttäreksi". Muut huiput ovat pääasiassa tuhannen ja kahden tuhannen metrin välillä. 
Suuret korkeuserot saavat aikaan kasvillisuustyyppien vaihtelun: alueella esiintyy aarnimetsää, vaivaiskoivumetsikköjä ja tunturipaljakkaa. Kallioperän vähäisen kalkkimäärän takia kasvillisuus on ohutta suurissa osissa puistoa. Vesivoiman rakennus on vaikuttanut negatiivisesti eläimistöön. Maakotka pesii alueella. 
Kansallispuiston perustamisen tarkoituksena oli suojella Stuor Muorkkegårttje -vesiputous ja sitä ympäröivä tunturiluonto. Eduskunta päätti vuonna 1919, että vesiputouksen yläpuolinen vesistö rajataan pois kansallispuistosta. Sen jälkeen vesivoiman hyväksikäyttö on toteutunut useissa vaiheissa ja vesiputous on menettänyt suuruutensa. 
Alueella on Sörkaitumin ja Sirkan lapinkylien porojen laidunmaat.
Marc Lévy

Marc Lévy (s. 16. lokakuuta 1961, Boulogne-Billancourt, Ranska) on ranskalainen kirjailija.
Lévy opiskeli Paris-Dauphinén yliopistossa. Hän on asunut vuosina 1984–1991 Yhdysvalloissa, jossa hän perusti kaksi tietokonegrafiikkaan erikoistunutta yritystä. Hänellä on ollut myös sisustusarkkitehtuuritoimisto.
Lévysta tuli kirjailija leskeksi jäätyään. Hän kirjoitti ensimmäisen kirjansa pojalleen kertomasta tarinasta, jota hän sepitti nukuttaessaan tätä. Sisar luki käsikirjoituksen ja lähetti sen kustantajalle. "Et si c’était vrai…" kertoo leskeksi jääneeksi miehestä, joka kerran kotiin palatessaan löytää kylpyhuoneestaan nuoren naisen astraalihahmon. Nainen on koomassa, eivätkä muut voi nähdä häntä. 
Romaani on käännetty 32 kielelle. Suomeksi se ilmestyi vuonna 2001 nimellä "Tapahtui kerran San Franciscossa...". Myöhemmin se julkaistiin uudelleen nimellä "Jospa se vain olisi totta…" (2005). Lévy myi romaaninsa oikeudet Steven Spielbergille, joka teki siitä elokuvan "Jospa se vain olisi totta".
Lévy asuu Lontoossa poikansa Louisin kanssa.
Megaira

Megaira (), kauna, on yksi kreikkalaisen mytologian kolmesta erinyistä eli kostottaresta. Kuten sisarensa Alekto ja Teisifone, myös hän syntyi veritipoista, jotka putosivat mereen, kun Kronos kuohitsi sirpillä isänsä Uranoksen. Toisten lähteiden mukaan erinyit ovat Haadeen tai Nyksin jälkeläisiä.
Megairaa pidetään mustasukkaisuuden ja kateuden aiheuttajana. Hän saa ihmiset tekemään rikoksia – erityisesti aviorikoksia.
I Want It All

I Want It All on brittiläisen rock-yhtye Queenin kappale yhtyeen levyltä "The Miracle". Kappaleen on säveltänyt kitaristi Brian May, joka laulaa kappaleesta C-osan. Kappaleesta on kaksi eri versiota; albumiversio ja kuuluisampi singleversio, joka on esimerkiksi yhtyeen Greatest Hits II -albumilla. Singleversio alkaa kertosäkeen a cappella -laululla, mutta albumiversio alkaa Brian Mayn kitarariffillä. Kappaleen lopussa tulee hevimusiikille tyypillinen kohta, jolloin kappaleen tempo nousee hetkellisesti. Kappale onkin yksi Queenin raskaimmista kappaleista Innuendon ja Hitmanin ohella.
Single ylsi Suomen virallisen listan sijalle 6.
Space Jam

Space Jam on vuonna 1996 ensi-iltansa saanut komediaelokuva, jonka pääosassa on koripalloilija Michael Jordan. Elokuvassa esiintyy myös Looney Tunes -animaatiohahmoja. Elokuvan on ohjannut Joe Pytka ja tuottanut Ivan Reitman. Acclaim Entertainment on tehnyt elokuvasta pelin PC-DOSille, Sega Saturnille ja PlayStationille.
Elokuvan jatko-osa, "", sai ensi-iltansa heinäkuussa 2021 ja sen pääosassa esiintyy Jordanin sijasta LeBron James.
Juoni.
Pöljänpää-planeetalta kotoisin olevat avaruusolennot kaipaavat teemapuistoonsa Pöljänmäelle uusia vetonauloja. Niinpä he aikovat pomonsa, herra Swackhammerin, käskystä kaapata Väiski Vemmelsäären kumppaneineen Maasta. Väiskillä ja kumppaneilla on kuitenkin oikeus puolustaa itseään. Niinpä he sopivat koripallo-ottelun vedoten avaruusolioiden pieneen kokoon. Avaruusolennot onnistuvat kaappaamaan kuitenkin NBA-pelaajilta taidot, minkä ansiosta heistä tulee jättiläismäisiä ja äärimmäisen taitavia monstaareja. Niinpä Väiski kumppaneineen tarvitsee apuvoimia, ja he turvautuvat koko universumin parhaan koripallopelaajan Michael Jordanin apuun, jonka he kaappaavat golf-reiän kautta piirrosmaailmaan, jossa heidän kokoamansa Looney-tiimi valmistautuu peliin monstaareja vastaan.
Näyttelijät.
Suomenkielinen versio.
Suomenkielisen dubbauksen on tuottanut Tuotantotalo Werne, ohjaajana ja kääntäjänä Annamari Metsävainio.
Suovehka

Suovehka eli vehka ("Calla palustris") on kosteiden paikkojen kasvi, joka on myös sukunsa ainoa laji. Viherkasviharrastajat kutsuvat joskus monia muitakin vehkakasvien heimon jäseniä vehkoiksi, joten tätä lajia on syytä kutsua suovehkaksi.
Ulkonäkö ja koko.
Suovehkan lehdet ovat meheviä, sydämenmuotoisia ja noin 10 cm pitkiä. Suomessa vehka kukkii kesäkuussa muualla paitsi napapiirin pohjoispuolella, missä se kukkii vasta heinäkuun alussa. Kukkimisen tekee näkyväksi sisäpinnaltaan vitivalkoisen suojuslehden laskostuminen levälleen kehittyvien kukintojen ympäriltä. Kukinto on 3–4 cm pitkä tiivis vihertävän valkea tähkä. Lehdet kellastuvat pian ja kukinnot muuttuvat kirkkaanpunaisten käpyjen kaltaisiksi.
Kukinnoista kehittyvät marjat ovat kulmikkaita ja kirkkaan punaisia. Ne leviävät kellumalla veden pinnalla. Kasvin kaikki osat ovat myrkyllisiä.
Levinneisyys.
Suovehka kasvaa Keski-, Itä- ja Pohjois-Euroopassa, Pohjois-Aasiassa ja Pohjois-Amerikan pohjoisosissa: Alaskassa, Kanadassa sekä Yhdysvaltojen koillisosassa. 
Elinympäristö.
Suovehka kasvaa upottavassa maassa, kuten soilla sekä lampien ja järvien rannoilla. Sen yleisiä seuralaisia ovat kurjenjalka ja raate.
Käyttö hätäravintona.
Suovehkan juurakko sisältää runsaasti tärkkelystä, ja sillä saattaa olla varsin hyvä ravintoarvo. Sitä onkin petun ohella käytetty hätäravintona nälkä­vuosina sekä muulloinkin sianruokana. Juurakko on kasvin muiden osien tavoin myrkyllinen, mutta keitettäessä tai kuivattaessa ainakin suuri osa sen sisältämistä myrkyistä hajoaa vaarattomiksi aineiksi. Näin käsiteltynäkin se on silti erittäin pistävän makuinen, ja esimerkiksi Carl von Linné ihmettelikin, kuinka sitä on edes nälkä­vuosina voitu syödä.
Teisifone

Teisifone (, ; ”Murhien kostaja”) oli kahden eri hahmon nimi kreikkalaisessa mytologiassa.
Erinys.
Teisifone oli yksi kolmesta erinyksestä, kostottaresta, kreikkalaisessa mytologiassa. Syntytavasta on erilaisia versioita. Yhden mukaan hän, kuten sisarensa Alekto ja Megaira, oli saanut alkunsa veritipoista, jotka syntyivät Kronoksen kuohitessa sirpillä isänsä Uranoksen.
Hesiodoksen mukaan sisarukset olivat Uranoksen (taivaan) ja Gaian (maan) lapsia. Tavallisesti ne kuitenkin mainittiin yön tyttäriksi.
Teisifonen ja sen sisarusten tehtävänä oli rangaista murhista, erityisesti silloin, kun ne kohdistuivat omaan sukuun.
Vergiliuksen eepoksessa "Aeneis" Teisifone kuvataan Tartaroksen porttien vakavaksi vartijaksi, joka vahtii yötä päivää yhä alaspäin vaeltavia sieluja
Alkmaionin tytär.
Teisifone oli Alkmaionin ja Manton tytär. Alkmaion jätti Teisifonen ja tämän veljen Amfilokhoksen nuorina Korintin kuninkaan Kreonin luokse kasvatettavaksi. Teisifonen vartuttua ja tultua tavattoman kauniiksi, Kreonin puoliso myi tämän orjuuteen peläten tämän vievän miehensä mielenkiinnon kauneutensa avulla. Sattumalta Alkmaion kuitenkin osti tämän tuntematta tätä, ja hänen henkilöllisyytensä paljastui Alkmaionin palattua Korinttiin hakemaan lapsiaan.
Siansorkka

Siansorkka eli kaksoispolvi on solmu, jota käytetään esimerkiksi tavaran ripustamiseen kaiteeseen tai pujoksen päättelemiseen. Siansorkalla voidaan myös nopeasti kiinnittää esimerkiksi vene pollariin, koska solmun voi tehdä valmiiksi ja pudottaa paalun ylitse. Solmu helppo ja nopea tehdä, ja se on helppo avata myös kuormituksen jälkeen. Siansorkka voi kuitenkin löystyä itsekseen, joten veneen kiinnittämiseen pitemmäksi aikaa kannattaa käyttää paalusolmua.
Sen vanha nimi on ollut "rakentajasolmu".
Ulkosorkka on muunnos siansorkasta.
Mia Puuska

Mia Marianne Puuska (o.s. Strömmer, s. 26. helmikuuta 1974 Tampere) on suomalainen moukarinheittäjä. Hän edusti Tampereen Pyrintöä. Vuosina 1992–1999 häntä valmensivat Merja Salonen-Piira ja Harri Huhtala ja vuodesta 2000 Tero Linja.
Puuska voitti moukarinheiton suomenmestaruuden Kalevan kisoissa vuosina 1996, 1999, 2000 ja 2001. SM-hopeaa hän saavutti vuosina 1995, 1997, 1998 ja 2003.
Puuska edusti Suomea kansainvälisellä tasolla yleisurheilun EM-kisoissa Budapestissa 1998, Sydneyn kesäolympialaisissa 2000 ja yleisurheilun MM-kisoissa Edmontonissa 2001, mutta ei selviytynyt yhdessäkään kisassa loppukilpailuun saakka. Hän kärsi urallaan loukkaantumisista sekä muista terveysongelmista ja joutui lopettamaan kilpauransa allergiaperäisen astman vuoksi vuonna 2004 todettuaan ettei pysty sairautensa takia harjoittelemaan täysipainoisesti Ateenan kesäolympialaisia varten.
Puuska paransi kuudesti naisten moukarinheiton Suomen-ennätystä ja oli ensimmäinen moukaria yli 60 metriä heittänyt suomalaisnainen. Viimeisen Suomen ennätyksensä 69,63 m hän heitti 24. maaliskuuta 2001 Potchefstroomissa, Etelä-Afrikassa. Ennätyksen rikkoi Krista Tervo kesäkuussa 2019.
Puuska kirjoitti yhdessä Tiia Hautalan kanssa vuonna 2007 kirjan "Vieläkös te urheilette?" (, Pilot-Kustannus Oy).
TUI fly Belgium

TUI fly Belgium on belgialainen lentoyhtiö. Se on perustettu vuonna 2003 nimellä TUI Airlines Belgium. Vuonna 2005 se liitettiin TUI AG -konserniin, jonka yhteydessä nimeksi vaihtui Jetairfly. Alkuperäinen nimi palautettiin 2016 TUI:n brändien yhdistämisprojektissa, ja myöhemmin nimi muuttui nykyiseen muotoonsa. TUI fly Belgiumin kotikenttä on Brysselin lentoasema.
TUI-konserniin kuuluvat lisäksi TUI Airways Yhdistyneessä kuningaskunnassa, TUI fly Netherlands Hollannissa, TUI fly Nordic Pohjoismaissa, TUI fly Deutschland Saksassa sekä Corsair International Ranskassa.
Laivasto.
Heinäkuussa 2016:
Laivaston kehitys.
TUI fly Belgium, silloinen Jetairfly, sai ensimmäisen Boeing 787-8 -lentokoneensa (OO-JDL) 4. joulukuuta 2013. Yhtiöstä tuli ensimmäinen belgialainen Boeing 787 -konetta käyttävä lentoyhtiö. Konetyypin oli tarkoitus korvata yhtiön Boeing 767:t ja palvella Meksikon ja Karibian reiteillä.
Aldanin ylänkö

Aldanin ylänkö () on pieni ylänköalue Sahan tasavallan kaakkoisosassa Aasiassa. Valtaosiltaan 800–1000 metriä merenpinnan yläpuolella, ylänköä katkovat syvät laaksot. Yksittäiset vuoret ja vuorijonot kohoavat 1400–2000 metrin korkeuteen, korkein huippu 2 306 metriin.
Ilmasto on mantereinen ja kylmä. Talvisin seudulla on hieman lunta ja kesäisin viileää; ylängöllä on ikiroutaa. Vuotuinen sademäärä 300–500 millimetriä. Ylängöllä kasvaa männikköä ja lehtikuusikkoa 1100–1300 metrin korkeuteen asti. Tätä korkeammalla on lehtikuusikkoa ja seetritihentymiä. Ylängön huiput ovat kivistä tundraa.
Aldanin ylänkö muodostaa vedenjaka-alueen Aldanin ja siihen laskevan Amgan välillä sekä näiden ja Lenan välille. Ylängöllä sijaitsevat Aldanin ja Tommotin kaupungit. Ylängön kautta kulkee päätie Sahan pääkaupungista Jakutskista etelään sekä rakenteilla oleva Jakutskin–Amurin rata. Aldanin ylänkö kohoaa etelään päin mentäessä ja liittyy Stanovoivuoristoon.
Hypergolinen polttoaine

Hypergolinen polttoaine syttyy itsestään, kun se joutuu kosketuksiin sopivan hapettimen kanssa. Hypergoliset polttoaineet säilyvät pitkään normaaleissa lämpötiloissa, mutta ovat yleisesti äärimmäisen myrkyllisiä. Niitä käytetään kuitenkin, sillä rakettimoottorista saadaan yksinkertaisempi ja luotettavampi.
Yleisimpiä hypergolisia polttoaine-hapetin pareja:
Monte Carlo -ralli 2007

Monte Carlo -ralli 2007 (virallisesti 75. Rallye Automobile de Monte-Carlo 2007) oli Rallin MM-sarjan kauden 2007 ensimmäinen osakilpailu, joka ajettiin 19−21. tammikuuta. 
Kilpailun voitti ranskalainen Sébastien Loeb ja toiseksi sijoittui espanjalainen Daniel Sordo. Suomalainen Marcus Grönholm sijoittui kolmanneksi.
Kultafarmari

Kultafarmareiksi (engl. "gold farmer") kutsutaan erästä Internet-moninpeleissä toimivaa pelialan ammattikuntaa.
Kultafarmarit pelaavat pelejä ammatikseen kerätäkseen itselleen pelissä pelin sisäistä virtuaalivaluuttaa (fantasiapeleissä usein ”kultarahoja”) ja peleissä esiintyviä harvinaisia arvokkaita aseita, varusteita ja muita esineitä. Kerättyään näitä he myyvät ne muille pelaajille todellista rahaa vastaan. Ostajien motivaationa on usein se, että kullan ja varusteiden hankkiminen peleissä normaalein keinoin on hyvin hidasta ja työlästä, joten maksamalla näiden hankkimisesta kultafarmareille he säästävät aikaa ja vaivaa, ja voivat saada etulyöntiaseman muihin pelaajiin nähden.
Kultafarmarit tulevat yleensä köyhemmistä maista. Kiina on toiminnan johtava maa ja siitä on kehittynyt siellä oma teollisuudenalansa. Kultafarmareita toimii myös muissa maissa, kuten Filippiineillä, Meksikossa ja Itä-Euroopassa. Kiinassa toimivan Kalifornian yliopistossa työskentelevän tutkija Ge Jin arvion mukaan kymmeniä tuhansia keinokullan ja muiden tavaroiden hankkimiseen erikoistuneita yrityksiä. Suurimmissa ”tehtaissa” työskentelee yli sata pelaajaa ja myös erilaisia virtuaalivarallisuuden välitykseen erikoistuneita yrityksiä on syntynyt. 
Kultafarmareita ja virtuaalitavaran ostajia on arvosteltu moraalisyistä. Monet verkkopeliyhtiöt ovat kieltäneet virtuaalivarallisuuden kauppaamisen oikeasta rahasta. Kaupankäynnin valvominen on osoittautunut hankalaksi.
Alan asiantuntijoiden arvioiden mukaan virtuaaliesineitä ja keinokultaa saatetaan ostaa vuodessa jopa 200 miljoonalla Yhdysvaltain dollarilla. Ostajat ja kauppaavat voivat kohdata itse pelissä tai verkkohuutokaupoissa.
Lauren Graham

Lauren Helen Graham (s. 16. maaliskuuta 1967 Honolulu, Havaiji) on yhdysvaltalainen näyttelijä. Hänet tunnetaan Lorelai Gilmoren roolista televisiosarjassa "Gilmoren tytöt". Vuosina 2010–2015 hän näytteli draamasarjassa "Samaa sukua".
Graham on myös vieraillut muun muassa televisiosarjoissa "Kova laki", "Seinfeld" ja "Kolmas kivi auringosta" sekä näytellyt elokuvissa "Paha pukki", "The Pacifier – Tuttisoturi" ja "Evan taivaanlahja". 
Grahamilla on oma tuotantoyhtiö, Good Game, jonka hän perusti 2003.
Grahamin vanhemmat erosivat kun hän oli viisivuotias, ja hän muutti isänsä kanssa Washingtoniin. Hänen äitinsä muutti Lontooseen.
Heksanoli

Heksanoli C6H13OH on kuusiatomisesta hiiliketjusta koostunut väritön normaaliolosuhteissa nestemäinen alkoholi. Heksanoli liukenee hyvin veteen. 1-heksanolista käytetään myös seuraavia nimiä: heksyylialkoholi, n-heksanoli, n-heksyylialkoholi, 1-hydroksiheksaani, amyylikarbinoli ja kaproyylialkoholi.
1-heksanolia esiintyy myös kukkien tuoksuissa ja semiokemikaalina eliöiden viestinnässä.
Heksanolilla on kaksi muuta isomeeriä, 2-heksanoli ja 3-heksanoli, jotka eroavat toisistaan alkoholin toiminnallisen ryhmän (-OH) paikalla. 2-heksanolissa toiminnallinen ryhmä (-OH) sijaitsee toisessa hiilessä. Kun taas 3-heksanolissa toiminnallinen ryhmä sijaitsee kolmannen hiiliatomin kohdalla. 
Heksanoli valmistetaan hydroformyloimalla penteenia, josta saadaan heksanaalia. Hydrausprosessissa heksanaali muutetaan heksanoliksi.
Juuri leikatun ruohon haju sisältää heksanolia.
Maria Cioncan

Maria Cioncan (19. kesäkuuta 1977 Maieru, Romania – 21. tammikuuta 2007 Pleven, Bulgaria) oli romanialainen keskimatkojen juoksija. Hänen uransa parhaaksi saavutuksesi oli pronssimitali 1 500 metrin juoksusta Ateenan kesäolympialaisissa 2004. 
Cioncan kuoli auto-onnettomuudessa Bulgariassa 21. tammikuuta 2007, kun hän oli palaamassa harjoitusleiriltä Kreikasta. Hänen autonsa osui puuhun ja Cioncan kuoli heti törmäyksen jälkeen.
Heinz Hofmann

Richard Heinz Hofmann (15. huhtikuuta 1919 Zwickau, Saksa – 14. kesäkuuta 1987 Helsinki) oli saksalainen kuoronjohtaja ja kirkkomuusikko, joka toimi vuodesta 1962 alkaen Suomessa. Hän tuli tunnetuksi Cantores Minores -poikakuoron pitkäaikaisena johtajana.
Heinz Hofmann syntyi Zwickaussa kaivosmiehen poikana 15. huhtikuuta 1919. Hän lauloi koulun ohella Paul Kröhnen johtamassa Zwickaun Pyhän Katariinan kirkon poikakuorossa.
Saavuttuaan Suomeen vuonna 1962 Hofmann perusti Helsingin tuomiokirkkoseurakuntaan nuorisosekakuoron, joka sai nimekseen "Laudamus". Cantores Minores-poikakuoron johtajana Heinz Hofmann aloitti vuonna 1963 ja toimi sen johtajana kuolemaansa saakka vuoteen 1987. Hofmannin kaudella kuoron ohjelmisto painottui saksalaiseen kuoromusiikkiin. Vuonna 1964 Hofmann alkoi johtaa Yleisradion "Radion Nuorisokuoroa". Samana vuonna Hofmann meni naimisiin suomalaisen Daria Revon kanssa.
Hofmannin Cantores Minoresin johtajakaudella kuoro teki lukuisia ulkomaankiertueita ja kuoron koulutus- ja konserttitoiminnan muodot vakiintuivat.
DDR myönsi Hofmannille vuonna 1974 DDR:n valtion taidepalkinnon ja korkeakouluopettajan ("Dozentur") pätevyyden. Vuonna 1976 Dresdenin Carl Maria von Weber -musiikkikorkeakoulu myönsi Hofmannille henkilökohtaisen professorin arvonimen. Vuonna 1978 presidentti Urho Kekkonen myönsi Hofmannille Suomen Valkoisen Ruusun 1. luokan ritarimerkin arvonosoitukseksi hänen Suomessa tekemästään ansiokkaasta musiikki- ja nuorisotyöstä.
Hofmann kuoli 14. kesäkuuta 1987. Hänen seuraajakseen Cantores Minores -poikakuoron johtajaksi tuli saksalainen Christian Hauschild.
Heinz Hofmannin poika Heinz-Juhani Hofmann (s. 1973) on säveltäjä.
Heikki Prepula

Heikki Juhani Prepula (s. 15. tammikuuta 1939 Kerava) on suomalainen animaattori, elokuvaohjaaja, sarjakuvapiirtäjä ja kuvittaja. Prepulan tunnetuin animaatiohahmo on Kössi Kenguru. Prepula on tehnyt animaationsa kokonaan itse. Vuosina 1966–1981 Prepulan animaatioita tuotti Yle TV2, joka on esittänyt niitä lastenohjelmissaan.
Prepula kirjoitti ylioppilaaksi Tampereen klassillisesta lyseosta vuonna 1958, suoritti toimittajatutkinnon Yhteiskunnallisessa korkeakoulussa vuonna 1963 ja työskenteli tamperelaisessa "Kansan Lehdessä" uutistoimittajana ja toimitussihteerinä vuosina 1963–1973. Hän myös piirsi kuvituksia "Yykoo"-opiskelijalehteen (myöh. "Aviisi") vuosina 1961–1971. Animaattorina itseoppinut Prepula aloitti animaation teon jo 1960-luvun alussa ja yhteistyön TV2:n lastenohjelmien päällikön Pertti Nättilän kanssa vuonna 1966. Prepulan ensimmäinen piirrosanimaatio jäi keskeneräiseksi, mutta läpimurtonsa hän teki vuonna 1968 pala-animaatiolla "Kössi Kenguru Pohjolassa" (1968). Hän ryhtyi päätoimiseksi animaattoriksi vuonna 1973. Prepula teki vuoteen 1976 mennessä TV2:lle kuusi puolituntista Kössi Kenguru -tarinaa. Myöhemmin hän on tehnyt vielä neljä lyhempää Kössi-animaatiota, viimeisimmän vuonna 2003. Hän myös piirsi "Kössi Kenguru" -sarjakuvaa "Me"-lehteen vuosina 1973–1990.
Yksi Prepulan suuritöisimmistä animaatioista on 1979 valmistunut puolituntinen "Konstmanni Kuikka-Koponen", joka kertoo 1800-luvulla eläneestä savolaisesta silmänkääntäjästä Kuikka-Koposesta. Prepula piirsi myös Kuikka-Koposesta kertovaa sarjakuvaa mikkeliläiseen "Vapaus"-lehteen 1981–1986. Viimeinen Prepulan Ylelle tekemä animaatiosarja on vuonna 1981 valmistunut "Paaperot". Vuonna 1983 hän teki ainoan valmistuneen piirrosanimaationsa "Askeleet". Prepula on voittanut Tampereen lyhytelokuvajuhlilla kotimaisen kilpailun pääpalkinnot animaatioilla "Ukko ja akka" vuonna 1986 ja "Pullapoika" vuonna 1990. Hänen animaationsa "Kolme pukkia" (2001) on voittanut Iranin kansainvälisen lasten ja nuorten elokuvafestivaalin pääpalkinnon kultaisen perhosen 2002 ja Berliinin kansainvälisen lyhytelokuvafestivaalin lastenelokuvan pääpalkinnon 2004. "Konstmanni Kuikka-Koponen" voitti vuonna 1980 Jussi-kunniakirjan ja Elokuvataiteen valtionpalkinnon.
Animaattorin uransa ohessa Prepula on piirtänyt pilapiirroksia "Pohjolan Sanomiin" 1974–1979, "Kainuun Sanomiin" 1974–1994, "Länsi-Savoon" 1980–1983, "Vapauteen" vuodesta 1980 ja "Iisalmen Sanomiin" 1984–2000. Lisäksi hän on tehnyt kirjakuvituksia, muun muassa Suomen kansan hölmöläistarinoita (SKS).
Prepula muutti Mikkeliin 1980-luvulla. Hänelle on myönnetty valtion ylimääräinen taiteilijaeläke vuonna 2017.
Heptanoli

Heptanoli C7H15OH on seitsenatomisesta hiiliketjusta koostuva palava, väritön, normaaliolosuhteissa nestemäinen alkoholi. Heptanolilla on kolme muuta isomeeriä, 2-heptanoli, 3-heptanoli ja 4-heptanoli, jotka eroavat toisistaan alkoholin toiminnallisen ryhmän (-OH) paikalla. 2-heptanolissa toiminnallinen ryhmä (-OH) sijaitsee toisessa hiiliatomissa. Kun taas 3-heptanolissa toiminnallinen ryhmä sijaitsee kolmannen hiilen kohdalla. 
Heptanolista eli 1-heptanolista käytetään myös nimiä "heptan-1-oli", "n-heptyylialkoholi", "1-hydroksiheptaani" ja "n-heptanoli". Heptanolin leimahduspiste on 70 °C (c.c.) ja itsesyttymislämpötila 275 °C.
Heptanoli tuoksuu miellyttävälle ja sitä käytetään kosmetiikassa.
Yhdistettä esiintyy myös kukkien tuoksuissa ja semiokemikaalina eliöiden viestinnässä.
Riemuvuosien kirja

Riemuvuosien kirja (; joskus myös "Leptogenesis", "Pieni Genesis") on Vanhan testamentin apokryfisiin kirjoihin kuuluva toiselta vuosisadalta eaa. peräisin oleva juutalainen kirjoitus. Se on yksi tunnetuimmista apokryfisista kirjoista.
"Riemuvuosien kirja" esittää olevansa Mooseksen Siinain vuorella Tooran eli lain ohella saama salainen ilmestys Lain päivien sekä maailman vuosien, vuosiviikkojen ja riemuvuosien jaosta, ja se tekee selontekoa maailman historiasta luomisesta Jaakobin poikien Egyptiin muuttoon saakka. Kirjan esittämä kronologia perustuu luvun seitsemän kertautumiseen: riemuvuodet ovat 49 vuoden, seitsemän vuosiviikon, jaksoja, joihin kaikki maailman aika on jaettu. Nykyisen tutkimuksen näkemyksen mukaan "Riemuvuosien kirja" koostuu toisen vuosisadan eaa. juutalaisuuden näkökulmasta uudelleen työstetystä Ensimmäisen ja Toisen Mooseksen kirjan materiaalista.
"Riemuvuosien kirja" oli aiemmin osa juutalaista Midrašia. Kirja oli tuttu sekä lännen että idän varhaiskristityille. Myöhemmin kirja pyrittiin tukahduttamaan siinä määrin, ettei siitä ole säilynyt yhtään kokonaista kreikan- tai latinankielistä versiota. Se tunnetaan ainoastaan amharan kielellä sekä Qumranista löydettyinä hepreankielisinä katkelmina. Etiopian ortodoksinen kirkko lukee sen edelleen Raamatun kaanoniin nimellä "Mets'hafe Kufale", "Jakojen kirja". Katoliset, ortodoksiset ja protestanttiset kristityt pitävät sitä nykyisin pseudepigrafisena.
Jan Mazoch

Jan Mazoch (s. 5. syyskuuta 1985 Celacma-Frjdek) on tšekkiläinen mäkihyppääjä. Hänen veljensä Jiří Mazoch on mäkihyppääjä kuten oli myös veljesten isoisä Jiří Raška.
Mazoch teki ensiesiintymisensä mäkihypyn maailmancupissa 13. maaliskuuta 2002 Falunissa, Ruotsissa. Tšekin mäkihypyn maajoukkueeseen hän on kuulunut vuodesta 2003 lähtien. Hän on osallistunut maailmanmestaruuskisoihin Italian Val di Fiemmessä 2003 ja Saksan Oberstdorfissa 2005. Olympialaisiin hän on osallistunut Salt Lake Cityssä 2002 ja Torinossa 2006. Paras arvokisasijoitus henkilökohtaisissa lajeissa on Oberstdorfin MM-kisojen normaalimäen 28. sija ja joukkuekilpailuissa samojen kisojen normaalimäen joukkuekilpailun seitsemäs sija. Nuorten maailmanmestaruuskilpailuissa hän sijoittui normaalimäessä kolmanneksi vuonna 2003.
Mazoch loukkaantui vakavasti maailmancupin osakilpailussa Puolan Zakopanessa 20. tammikuuta 2007, kun tuuli paiskasi hänet maahan kesken hänen toisen kierroksen hyppyään. Mazoch iski päänsä alastulorinteeseen ja hänet vietiin Krakovan sairaalaan hengenvaarallisessa tilassa ja vaivutettiin koomaan. Hänen tilansa vakiintui yön aikana. Mazoch herätettiin koomasta 25. tammikuuta. Hänen tilansa koheni, ja hän siirtyi 31. tammikuuta Prahaan kuntoutukseen. Sairaalasta tuli myös tieto, että Mazoch voi palata mäkihyppääjäksi. Kaatumisensa jälkeen hän hyppäsi mäestä ensimmäisen kerran elokuussa 2007, ja marraskuussa 2007 hän palasi Tšekin A-maajoukkueeseen.
Kriittinen polku

Kriittinen polku () on niiden peräkkäin suoritettavien asioiden kokonaisuus, jotka on toteutettava aikataulussa, jotta koko projekti ei myöhästyisi.
Kriittinen polku selvitetään luetteloimalla projektiin liittyvät tehtävät, mallintamalla niiden väliset riippuvuudet (mikä tehtävä on suoritettava ennen toista). Kun riippuvuudet on mallinnettu mietitään jokaisen tehtävän kesto, ja lasketaan jokaisen polun kesto lisäämällä ensimmäisen tehtävän kestoon toinen, lisäämällä näiden summaan kolmannen kesto jne. Pisin kaikista mahdollisista poluista on projektin kriittinen polku.
Kun kriittinen polku on määritetty projektinhallinta (johtaminen ja monitorointi) keskittyy kriittisen polun hallintaan.
TOC-ajatteluun pohjautuvassa projektinhallinnassa kriittisen polun lisäksi huomioidaan muut rajoitteet kuten resurssit, jotka eivät voi työskennellä useassa tehtävässä samaan aikaan. Tätä kutsutaan kriittiseksi ketjuksi.
Philae-laskeutuja

Philae-laskeutuja on Rosetta-komeettaluotaimen mukana matkannut laskeutuja. Philae laskeutui 67P/Tšurjumov–Gerasimenko -komeetalle 12. marraskuuta 2014. Kyseessä oli ensimmäinen laskeutuminen komeetalle.
Se rakennettiin Saksan avaruustutkimuslaitoksen DLR:n johdolla.
Tekniikka.
Philaen kuusikulmainen laatikkorunko on tehty kevyestä hiilikuidusta. Sivut on päällystetty aurinkokennoilla, jotka toimivat tehonlähteenä. Radiolinkki Maahan tapahtuu Rosetta-luotaimen välityksellä, koska laskeutujan radion teho ei riitä suoraan yhteyteen. Koko laskeutujalle kertyy massaa 100 kg.
Laskeutuja lähestyi komeettaa ballistisesti, ja laskeuduttuaan kolmen jalkansa varaan se ampui kiinnitysharppuunan.
Philae-laskeutuja onnistui laskeutumaan komeetalle 12.11.2014. Laskeutuminen epäonnistui osittain, minkä johdosta aurinkopaneelit eivät saaneet tarpeeksi valoa: akut tyhjentyivät muutama päivä laskeutumisen jälkeen, ja alus vaipui horrostilaan. Aurinkopaneelit saivat kuitenkin osittain valoa, ja uudelleenkäynnistys oli mahdollista vuoden 2015 elokuussa.
Jeremian kirje

Jeremian kirje () on deuterokanonisiin kirjoihin eli Vanhan testamentin apokryfikirjoihin kuuluva kirja, joka on mukana Septuagintassa sekä katolisessa ja ortodoksisessa Raamatussa. Katolisessa Raamatussa se on mukana Barukin kirjan kuudentena lukuna, ortodoksisen kirkon Raamatussa puolestaan omana kirjana. Kirja ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.
Kirje esittää olevansa profeetta Jeremian kirjoittama ja osoitettu Babylonin vankeuteen joutuneille pakkosiirtolaisille. Suurin osa nykyisistä tutkijoista katsoo, että kirje on pseudepigrafinen ja sen kirjoittaja oli todellisuudessa joku Aleksandriassa elänyt hellenistinen juutalainen. Kirjoittajan tarkoituksena oli joka tapauksessa opastaa juutalaisia välttämään babylonialaisten jumalien palvomista ja palvomaan vain Jahvea. Kirjeen ajoitus on epävarma.
Wayland (jumala)

Wayland (myös "Wayland the Smith", "Weyland", "Weland", "Veland", "Wieland", "Watlende", "Völund", "Valand", "Völundr") on muinaisgermaanisen ja anglosaksisen taruston seppäjumala sekä joidenkin tarujen mukaan myös haltijoiden valtias, joka esiintyy muun muassa Eddan sankarirunojen Völundarkvida-runossa ja Beowulf-eepoksessa.
Joidenkin tarinoiden mukaan Wayland oppi erinomaiset taitonsa alun perin Mimir-jättiläiseltä. Myöhemmin hän oppi lisää kahdelta kääpiöltä. Waylandin takomissa miekoissa oli taikavoimaa. Yhden hän takoi aasoille, toisen Beowulfille.
Skandinaavinen perinne.
"Eddassa" kuvataan, miten Valand kohtasi kahden veljensä kanssa kolme joutsenneitoa järven rannalla. He pysyttelivät yhdessä seitsemän vuoden ajan, kunnes joutsenneidot lensivät pois.
"Eddassa" Svitjodin kuningas Nidad vangitsi myöhemmin Valandin ja pakotti hänet työskentelemään kuninkaallisessa pajassaan. Kostoksi Valand tappoi kaksi kuninkaan nuorta poikaa ja teki heidän kalloistaan juoma-astioita, jotka lähetti näiden isälle. Valand raiskasi poikien sisaren Bötvildin, kun tämä oli tuomassa kultasormusta korjattavaksi. Sen jälkeen seppäjumala pakeni ilmojen halki tekemillään siivillä.
Englantilainen perinne.
Englannin kansanperinteen mukaan eräs hautaholvi Berkshiressä lähellä White Horse Hilliä tunnetaan Waylandin sepänpajana. Paikallinen taru kertoo, että holvissa asuu näkymätön seppä, joka kengittää matkalaisen hevosen, kunhan tämä jättää kivelle kolikon ja poistuu työn ajaksi. Jos matkalainen jää katsomaan tai edes vilkaisee pajan suuntaan, lumous haihtuu. Samanlaisia tarinoita kerrotaan myös Saksassa, Tanskassa ja Belgiassa. Ruotsissa ja Tanskassa on lisäksi suuria kivilohkareita, joita on perinteisesti kutsuttu Valandin haudoiksi.
Yhtä soittoa

Yhtä soittoa on vuonna 1980 julkaistu albumi, jolla esiintyy Alan Miehet -niminen trio.
Albumi on ensimmäinen Suomessa tehty suorakaiverruslevy, joissa levyn kumpikin puoli äänitetään kerralla suoraan levyn aihioksi. Äänitystekniikasta johtuu, että kappaleiden välillä on huomattavan pitkä tauko.
2-heksanoli

2-heksanoli on orgaaninen yhdiste (alkoholi), joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on C6H13OH ja rakennekaava on CH3(CH2)3CHOHCH3. 2-heksanolista käytetään myös nimityksiä "sek-heksyylialkoholi" ja "butyylimetyylikarbinoli".
2-heksanolin moolimassa on 102,2 g/mol, sulamispiste −23 °C, kiehumispiste 136 °C, suhteellinen tiheys 0,8 g/cm3 (vesi = 1,0 g/cm3), liukenee huonosti veteen, leimahduspiste 41 °C ja CAS-numero 626-93-7.
Yhdistettä esiintyy myös kukkien tuoksuissa ja semiokemikaalina eliöiden viestinnässä.
2-heksanolilla on kaksi muuta isomeriaa, 1-heksanoli ja 3-heksanoli, jotka eroavat toisistaan alkoholin toiminnallisen ryhmän (-OH) paikalla. Muita 2-heksanolin kanssa isomeerisia yhdisteitä ovat ainakin:
Terveysvaikutukset.
Lyhytaikainen altistus ärsyttää ihoa. Aineelle altistumisesta voi seurata vaikutuksia keskushermostossa.
Pipo

Pipo on päälaen peittävä vaatekappale, jota usein käytetään kylmällä säällä pitämään päälaki ja korvat lämpiminä. Jotkut kuitenkin käyttävät pipoa kesälläkin varsin lämpimillä ilmoilla, joskus vain muodikkuuden takia. Pipoja on käytetty kylmässä ilmanalassa Aasiassa, Pohjois-Euroopassa ja Amerikassa ikimuistoisista ajoista asti, ja ne ovat edelleen metsästäjien, kalastajien ja muiden paljon ulkona aikaa viettävien suosiossa.
Pipot on perinteisesti valmistettu villalangasta neulomalla tai virkkaamalla. Nykyään varsinkin teollisesti tuotetuissa pipoissa käytetään usein keinokuituja. Pipon reunassa voi olla käänne ja päälaella on usein tupsu. Nykyään valmistetaan myös ohuella vuorikankaalla varustettuja, tuulenpitäviä pipoja. Pipon alaosa neulotaan usein joustinneuleena ja suurin osa piposta sileänä neuleena. Kuitenkin jotkut pipot neulotaan kokonaan joustinneuleena. Joidenkin pipojen alaosassa on ulokkeet korvalappuina. Pipon yläpäässä on joskus tupsu, joka tehdään lankaa pahvikiekon ympäri kiertämällä.
Kommandopipo.
"Kommandopipo" eli "balaklava" on vaatekappale, jota käytetään peittämään kasvoja. Kommandopipoa käytetään erittäin kylmissä olosuhteissa ja joissakin urheilulajeissa, mutta sitä käyttävät myös terroristit ja varkaat, jotta eivät tulisi tunnistetuiksi rikosta tehdessään. Kommandopipoja valmistetaan erilaisista materiaaleista, kuten silkistä ja puuvillasta. Norjassa sitä kutsutaan nimellä "Finlandshette". Nimi syntyi, kun norjalaisnaiset neuloivat talvisodan aikana kommandopipoja suomalaissotilaille.
Aliákmonas

Aliákmonas (, ), antiikin Haliakmon (; ), on joki, joka virtaa Länsi- ja Keski-Makedoniassa pohjoisessa Kreikassa. Se on Kreikan pisin joki ja sen pituus on 297 kilometriä. Joki saa alkunsa Grámmos-vuorelta pohjoisesta Píndos-vuoristosta ja se laskee Thermaïkóslahteen Egeanmeren pohjoisosassa.
Aliákmonas on pisin kokonaan Kreikan alueella virtaava joki. Pisin joki, joka virtaa vain pienemmältä osaltaan Kreikan alueella, on kuitenkin Struma eli Strymónas. Aliákmonas virtaa Kastorián, Grevenán, Kozánin, Imathían ja Pierian alueyksiköiden läpi. Joen suisto Thermaïkóslahdella yhtyy Axiós-joen suistoon. Suistoalueet kuuluvat yhdessä Axióksen suiston kansallispuistoon.
Aliákmonaksen sivujokia ovat muun muassa Grámmos, Ladopótamos, Pramóritsa, Grevenítikos, Venétikos, Sarantáporos ja Tripótamos. Joessa on lukuisia patoja, joita käytetään muun muassa sähköntuotantoon ja tulvasuojeluun. Antiikin aikana ja vielä keskiajalla jokea pitkin pystyi purjehtimaan Thessalonikin tasangon poikki, mutta nykyisin Véroian eteläpuolinen voimalaitospato estää laivaliikenteen. Kozánin alueyksikön alueella joessa on suuri pato, joka muodostaa Polýfytos-tekojärven, joka on yksi Kreikan suurimpia. Toinen tekojärvi joessa on Asomáton. Järven ylittää suuri silta, joka kulkee Sérviasta Neráidaan. Joen suurin leveys tekojärviä lukuun ottamatta on noin 120 metriä ja sen virtausnopeus on noin 1 metri sekunnissa.
Kreikkalaisessa mytologiassa Haliakmon oli Okeanoksen ja Tethyksen poika. Historian aikana joki on toiminut luonnollisena puolustusrajana pohjoisesta tulevia hyökkääjiä vastaan useita kertoja. Ennen patojen rakentamista joen tulviminen oli suuri ongelma erityisesti sen alajuoksulla Alexándreiassa ja Véroiassa.
Alice Springs

Alice Springs on kaupunki Australian Pohjoisterritorion eteläosissa. Kaupunki on väkiluvultaan territorion toiseksi suurin, asukasluvultaan 25 912 vuoden 2021 väestönlaskennassa. 
Alice Springs sijaitsee Australian mantereen keskellä ja aivan Kauriin kääntöpiirin vieressä. Kaupunki sijaitsee erämaassa, jossa lämpötilat ovat kesäaikaan korkeita. Alice Springs perustettiin 1870-luvulla Toddjoen varrelle puhelinlinjoja edeltänyttä pohjois-eteläsuuntaista lennätinlinjaa varten. Toddjoessa on vettä vain osan aikaa vuodesta, mutta tällä paikalla oli lähde, englanniksi "spring". Alun perin kaupungin nimi oli Stuart. Lähde sai nimensä lennätinlaitoksen ylitarkastajan Charles Toddin vaimon Alicen mukaan ja 1930-luvulla kaupungin nimi muuttui Stuartista Alice Springsiksi. 
Alice Springs on Australian kuivien keskiosien keskus, ja se oli lyhytikäisen Keski-Australian territorion pääkaupunki vuosina
1926–1931. Kaupunki on rautatien ja valtatien risteysasema, ja sen kautta kulkee lähiseuduilla kaivettuja malmeja ja kasvatettua karjaa.
Alice Springsin ympäristössä on keinokasteltuja hedelmätarhoja ja lypsykarjatiloja. Kaupunki toimii tukikohtana lentävälle lääkäripalvelulle ja harvaanasutun alueen lapsille tarkoitetulle radiokoululle, joka toimii nykyisin satelliittidatasiirron avulla.
Turistikohde Uluruun on Alice Springsistä noin 450 kilometriä päällystettyä tietä pitkin.
Ilmasto.
Vuoden lämpimintä aikaa on joulukuusta helmikuuhun, jolloin keskimääräinen ylin lämpötila on 35,5 °C. Viileintä on kesäkuusta elokuuhun, jolloin keskimääräinen alin lämpötila jää viiden asteen alapuolelle. Sadetta saadaan ympäri vuoden, vähiten elo- ja syyskuussa.
Emil Aaltosen säätiö

Emil Aaltosen säätiö on Tampereella toimiva vuorineuvos Emil Aaltosen vuonna 1937 perustama säätiö.
Säätiö myöntää apurahoja luovan tieteellisen työn tukemiseen vuosittain yli 6 miljoonaa euroa. Yhteensä säätiö on jakanut yli 123 miljoonaa euroa euroa.
Säätiöön kuuluu myös "Teollisen kulttuurin tutkimusrahasto". Säätiön jakamien apurahojen tyyppejä ovat: